Διαδικτυακή ολοκλήρωση συστημάτων άσκησης και υποστήριξης ηλικιωμένων ατόμων
Authors: Κωνσταντινίδης Ευδόκιμος 
Published: August 2021

Ο σκοπός της παρούσας διατριβής είναι να εξετάσει τη δυνατότητα σχεδίασης, ανάπτυξης και υλοποίησης παιχνιδιών για ηλικιωμένους προκειμένου αυτά να είναι τόσο αποδεκτά και φιλικά στη χρήση όσο και ωφέλιμα. Επιπλέον στόχος είναι η δημιουργία ενός πλαισίου περιγραφής διασύνδεσης ελεγκτών, χειριστηρίων και αισθητήρων και της απρόσκοπτης αξιοποίησής τους μέσα από διάφορες εφαρμογές φυσικής άσκησης ηλικιωμένων ατόμων. Δημιουργήθηκε αρχικά μία πλατφόρμα παιχνιδιών σοβαρού σκοπού που στοχεύει στην προώθηση της φυσικής άσκησης. Είναι η πρώτη πλατφόρμα η οποία δοκιμάστηκε σε ευρείας κλίμακας πιλοτικές δοκιμές (166 συμμετέχοντες, 2 μήνες) όπου αξιολογήθηκε η αποδοχή της από τους ηλικιωμένους (με τη συμμετοχή τους) αλλά και ο ωφέλιμος χαρακτήρας των παιχνιδιών στη σωματική και ψυχική τους υγεία. Επιπλέον, τα ευρήματα της ανάλυσης των δεδομένων των παιχνιδιών αποτελούν μία ισχυρή ένδειξη για την πιθανή συμβολή των παιχνιδιών φυσικής άσκησης στην έγκαιρη διάγνωση της νοητικής εξασθένησης. Η στατιστική ανάλυση των αποτελεσμάτων και η ταξινόμηση των συμμετεχόντων σε ομάδες νοητικής κατάστασης σύμφωνα με την επίδοσή των ηλικιωμένων στα παιχνίδια, η οποία εφαρμόζεται πρώτη φορά σε δεδομένα παιχνιδιών φυσικής άσκησης μέσα από ένα μεγάλο αριθμό συμμετεχόντων και αγγίζει μία ακρίβεια της τάξης του 70%, επαληθεύει τον Πλάτωνα ο οποίος είπε: «Μαθαίνεις πιο πολλά για κάποιον από μία ώρα παιχνιδιού παρά από ένα χρόνο συζήτησης». Ισχυρό παράγοντα για αυτό, αποτελεί ο διακριτικός χαρακτήρας παρακολούθησης που εφαρμόζουν τα παιχνίδια. Αυτό αποτέλεσε και το κίνητρο για την περαιτέρω σχεδίαση και υλοποίηση των παιχνιδιών φυσικής άσκησης έτσι ώστε να είναι πιο προσιτά στους ηλικιωμένους μέσα από μία συμβατική διεπαφή, αυτή της τηλεόρασης. Οι σύγχρονες τηλεοράσεις, με τις οποίες οι ηλικιωμένοι είναι πιο εξοικειωμένοι, γεγονός που ίσως να συνέβαλε στην μεγάλη αύξηση της αντιληπτής ευκολίας χρήσης των παιχνιδιών, ενσωματώνουν δυνατότητες διαδικτύου και πιο συγκεκριμένα, περιήγηση στο διαδίκτυο. Μία από τις προκλήσεις αυτής της διατριβής ήταν η μεταφορά των απαραίτητων, για τα παιχνίδια φυσικής άσκησης, δομών χειριστηρίων και διεπαφών από τον υπολογιστή στην τηλεόραση. Αυτό επιτεύχθηκε με μία σειρά υλοποίησης υπηρεσιών επικοινωνίας εφαρμογών και συσκευών. Για το λόγο αυτό σχεδιάστηκε και υλοποιήθηκε ένα πλαίσιο επικοινωνίας χειριστηρίων και εφαρμογών για την επικοινωνία πολλαπλών συσκευών με πολλαπλά στοιχεία λογισμικού. Για πρώτη φορά, ένα πλαίσιο υποστηρίζει ταυτόχρονα πολλαπλά σύγχρονα χειριστήρια που επικοινωνούν με πολλαπλές, συσκευές και λογισμικό, χρησιμοποιώντας πρότυπες δομές, σε πραγματικό χρόνο, με τεχνολογίες επικοινωνίας διαδικτύου. Επιπλέον, ένας μετρητής γλυκόζης προσαρμόστηκε στις απαιτήσεις της τεχνολογίας του Διαδικτύου των Πραγμάτων, ώστε να χρησιμοποιηθεί από την πλατφόρμα παιχνιδιών φυσικής άσκησης ως μέρος του σεναρίου του παιχνιδιού. Όλες οι τεχνικές και τα εργαλεία που μελετήθηκαν και υλοποιήθηκαν, οδήγησαν στην επίτευξη των στόχων της παρούσας διατριβής και τη διαδικτυακή ολοκλήρωση παιχνιδιών φυσικής άσκησης διαθέσιμα μέσα από νέες διεπαφές, για την άσκηση / παρέμβαση (πρόληψη) αλλά και έγκαιρη ανίχνευση ενδείξεων νοητικής εξασθένησης (έγκαιρη και έγκυρη πρόβλεψη), για την υποστήριξη των ηλικιωμένων ατόμων.